ഇന്ത്യയുടെ അഭിമാനമായ സ്വര്ണ്ണ മെഡല് ജേതാക്കള്ക്ക് മഹീന്ദ്രയുടെ പ്രത്യേക വാഹനം സമ്മാനം മുംബൈ : ടോക്കിയോ 2020 ഒളിമ്ബിക്സിലും, പാരാലിമ്ബിക്സിലും ഇന്ത്യയുടെ മൂന്ന് സ്വര്ണ്ണ മെഡല് ജേതാക്കള്ക്ക് പ്രത്യേകം രൂപകല്പ്പന ചെയ്ത വാഹനം സമ്മാനമായി നല്കുമെന്ന് മഹീന്ദ്ര. ആനന്ദ് മഹീന്ദ്രയാണ് ഇക്കാര്യം പ്രഖ്യാപിച്ചത്. മഹീന്ദ്ര എക്സ്യൂവി700 ജാവലിന് എഡിഷന് എന്നാണ് വാഹനത്തിന് പേര് നല്കിയിരിക്കുന്നത്. ഇന്ത്യയ്ക്കായി സ്വര്ണ്ണ മെഡലുകള് കരസ്ഥമാക്കിയ നീരജ് ചോപ്ര, അവനി ലെഖാര, സുമിത് ആന്റില് എന്നിവര്ക്കായി മാത്രമായാണ് പ്രത്യേക പതിപ്പിന്റെ മൂന്ന് യൂണിറ്റുകള് രൂപകല്പ്പന ചെയ്തിരിക്കുന്നത്. ടോക്കിയോ 2020 ഒളിമ്ബിക്സില് ഇന്ത്യയ്ക്കായി ജാവലിന് ത്രോയില് സ്വര്ണ്ണ മെഡല് നേടിയ നീരജ് ചോപ്രയ്ക്കാണ് എക്സ്യൂവി700 ജാവലിന് പതിപ്പിന്റെ ആദ്യ യൂണിറ്റ് സമ്മാനിക്കുക. 2008 ബീജിംഗ് ഒളിമ്ബിക്സില് അഭിനവ് ബിന്ദ്രയ്ക്ക് ശേഷം ഒളിമ്ബിക്സില് സ്വര്ണം നേടുന്ന രണ്ടാമത്തെ ഇന്ത്യക്കാരനാണ് നീരജ്. ജാവലിന് എഡിഷന്റെ രണ്ടാമത്തെ യൂണിറ്റ് നല്കി പാരാലിമ്ബിക്സില് സ്വര്ണ്ണ മെഡല് നേടുന്ന ആദ്യ വനിതയായി ചരിത്രം സൃഷ്ടിച്ച അവനി ലെഖാരയെ ആദരിക്കും. പത്തുമീറ്റര് എയര് റൈഫിളിലാണ് ലോക റെക്കോഡോടെ അവനി സ്വര്ണ്ണം നേടിയത്. പാരാലിമ്ബിക്സില് ജാവലിന് ത്രോയില് സ്വര്ണം നേടിയ പാരാലിമ്ബ്യന് സുമിത് ആന്റിലിന് പതിപ്പിന്റെ മൂന്നാമത്തെ യൂണിറ്റ് നല്കും. വാഹനത്തിന്റെ മൂന്ന് യൂണിറ്റുകളില് രണ്ടെണ്ണം ഭിന്നശേഷിക്കാര്ക്കായി പ്രത്യേക പരിഷ്ക്കരണങ്ങളോടെയാണ് മഹീന്ദ്ര തയ്യാറാക്കുന്നത്. Tags mahindra gold medallists tokyo olympic and paralympic games shortlink